На основу чл. 99 ст. 2. Закона о планирању и изградњи („Службени гласник РС“, бр. 72/09, 81/09 - исправка, 64/10- УС, 24/11, 121/12, 42/13-УС, 50/13-УС, 98/13-УС, 132/14 и 145/14) и чл. 9 ст. 1. и 2. Уредбе о условима, начину и поступку располагања грађевинским земљиштем у јавној својини Републике Србије („Службени гласник РС“, бр. 56/16, 59/16 – исправка и 7/2017),

**РЕПУБЛИЧКА ДИРЕКЦИЈА ЗА ИМОВИНУ РЕПУБЛИКЕ СРБИЈЕ**

**Београд, Краља Милана бр. 16**

објављује

**ЈАВНИ ОГЛАС бр. 6**

**о отуђењу грађевинског земљишта у јавној својини Републике Србије ради изградње, путем прикупљања понуда**

I ПРЕДМЕТ ОГЛАСА

Предмет јавног огласа је отуђење грађевинског земљишта у јавној својини Републике Србије, прикупљањем писаних, затворених понуда, у поступку поновног оглашавања, а ради изградње објеката, и то:

 - **кат. парц. бр. 30115, КО Чукарица, површине 33 а 29 m2 и кат. парц. бр. 30116, КО Чукарица, површине 29 а 17 m2, обе уписане у Лист непокретности бр. 13684 КО Чукарица**, као градско грађевинско земљиште, са забележбом објекта изграђеног без одобрења за изградњу, уписаног под ред. бр. 1, на кат. парц. бр. 30116 КО Чукарица, као објекат пословних услуга, држаоца „Банбус предузећа за саобраћај и туризам“ д.о.о., Обреновац, од којих се према Информацији о локацији градске управе града Београда, Секретаријата за урбанизам и грађевинске послове, Сектора за спровођење планова, Одељења за спровођење планова и издавање информације о локацији, IX-08 број 350.1-1989/2018 од 30.04.2018. године, односно према Регулационом плану саобраћајнице I-1 („Сл. Лист града Београда“, бр. 3/98), кат. парц. бр. 30115 КО Чукарица, налази у површинама намењеним за спорт и рекреацију у оквиру зоне “1“ – локација “1.4“, односно, парцела се делом налази у коридору далековода 110 kv, а кат. парц. бр. 30116 КО Чукарица, налази у површинама намењеним за спорт и рекреацију у оквиру зоне “2“ – локација “2.1“, по почетној цени, умањеној за 20% у односу на утврђену тржишну цену предметног грађевинског земљишта, што износи 21.600,00 динара по m2, укупно 134.913.600,00 динара.

**Критеријум за оцењивање понуда је „Највиша понуђена цена по 1 m2“.**

Почетни износ цене за отуђење горе наведеног грађевинског земљишта утврђен је у висини тржишне вредности по метру квадратном грађевинског земљишта, а на основу процене Министарства финансија - Пореске управе, умањене за 20%.

II УСЛОВИ ПРИЈАВЉИВАЊА

Право учешћа на огласу имају сва заинтересована правна и физичка лица, која испуњавају остале услове Огласа, која откупе Продајну документацију и која уплате депозит, уз **НАПОМЕНУ** да је кат. парц. бр. 30116 КО Чукарица изграђена објектом – изграђеним без одобрења за градњу, држаоца „Банбус предузећа за саобраћај и туризам“ д.о.о., Обреновац.

Продајна документација преузима се у просторијама Републичке дирекције за имовину Републике Србије (у даљем тексту: „Дирекција“), Београд, Краља Милана бр. 16, канцеларија 209, сваког радног дана од 10 до 14 часова, **од** **28.06.2018. године** **до** **20.07.2018. године.**

Приликом преузимања Продајне документације овлашћено лице понуђача је дужно да достави доказ о уплати 10.000,00 динара (неповратних), на рачун Републичке дирекције за имовину Републике Србије, број: **840-833804-55**, Републичка дирекција за имовину Републике Србије – депозит за спровођење поступка располагања војном и другом државном имовином, са позивом на број: **201894642020160601.**

Учесник у поступку који је преузео Продајну документацију дужан је да два дана пре истека рока за подношење пријава на оглас, а најкасније до **25.07.2018. године**, уплати **депозит у износу од** **13.491.360,00 динара на рачун: 840-833804-55, Републичка дирекција за имовину Републике Србије – депозит за спровођење поступка располагања војном и другом државном имовином, са позивом на број 2018946420201606.**

Понуда правног лица мора да садржи назив, седиште и број телефона и мора бити потписана од стране овлашћеног лица и оверена печатом. Уз понуду правног лица се прилаже извод из регистра привредних субјеката надлежног органа и потврда о пореском идентификационом броју.

Понуда физичког лица мора да садржи име и презиме, адресу, матични број и број телефона и мора бити потписана, а ако је то лице приватни предузетник уз понуду се прилаже извод из регистра надлежног органа и потврда о пореском идентификационом броју.

Учесник уз понуду мора да достави потврду о уплати депозита, изјаву да прихвата све услове из јавног огласа и изјаву о условима за враћање депозита (чији су нацрти саставни део Продајне документације).

Учесник уз понуду мора да достави назив своје пословне банке и број жиро рачуна на који се може извршити повраћај депозита, у случају да не буде изабран као најповољнији.

Понуда се доставља на писарницу **Републичке дирекције за имовину Републике Србије, Ул. Краља Милана бр. 16, Београд**, и то **до 27.07.2018. године, до 15.30 часова**.

Понуда се доставља у затвореној коверти са назнаком **„НЕ ОТВАРАТИ, Понуда за отуђење грађевинског земљишта у јавној својини Републике Србије по Огласу бр. 6".** На полеђини коверте видљиво назначити назив, адресу и телефон подносиоца понуде. Понуда је непотпуна ако не садржи све што је прописано, ако нису приложене све исправе како је предвиђено јавним огласом или су подаци дати супротно објављеним условима.

Уколико на оглас пристигне једна понуда, иста ће се узети у разматрање.

Непотпуне и неблаговремене понуде, неће бити узете у разматрање.

Дирекција задржава право да поништи поступак по овом Јавном огласу, као и да у случају пријема неодговарајућих и непотпуних понуда не изврши избор најповољнијег понуђача.

Дирекција неће сносити никакву одговорност нити бити дужна да надокнади било какву штету коју би учесник евентуално могао имати поводом учешћа у овом поступку.

III СПРОВОЂЕЊЕ ПОСТУПКА

Поступак прикупљања понуда спроводи Комисија за прикупљање понуда за отуђење неизграђеног грађевинског земљишта у јавној својини Републике Србије (у даљем тексту: Комисија)

Отварање приспелих понуда извршиће се комисијски.

У случају да два или више учесника понуде исту цену, Дирекција задржава право да по слободном уверењу и процени изврши избор најповољнијег понуђача.

Након спроведеног поступка прикупљања понуда, на предлог Дирекције, о отуђењу предметног грађевинског земљишта најповољнијем понуђачу, одлучује Влада Републике Србије.

Изабрани понуђач је дужан да у року од 30 дана од дана доношења одлуке Владе Републике Србије закључи Уговор о отуђењу грађевинског земљишта у јавној својини Републике Србије (у даљем тексту: „Уговор“), а који, у име Републике Србије закључује директор Дирекције.

У року од 15 дана од дана закључења Уговора купац је дужан исплатити купопродајну цену.

Најповољнијем понуђачу задржава се уплаћени депозит до потписивања Уговора. Осталим учесницима у јавном огласу депозит се враћа у року од 20 дана од дана доношења одлуке Владе Републике Србије.

Депозит се задржава:

1. Уколико заинтересовано лице уплати депозит а не поднесе понуду;
2. Уколико понуђач чија је понуда проглашена најповољнијом, у року од 30 дана од дана доношења одлуке Владе Републике Србије не закључи Уговор;
3. Уколико најповољнији понуђач потпише уговор а не уплати целокупну купопродајну цену у року од 15 дана од дана закључења Уговора.

Купац сноси све трошкове овере уговора, као и трошкове проузроковане таксама и накнадама пред надлежним државним органима.

Додатна обавештења и информације о овом јавном огласу могу се добити од Републичке дирекције за имовину Републике Србије, на телефон број **011/ 32 00 868**.